REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/321-13

18.septembar 2013. godine

B e o g r a d

ZAPISNIK

14. SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 6. I 7. SEPTEMBRA 2013. GODINE

 Sednica je počela u 16,00 časova.

Sednicom je predsedavao Aleksandar Senić, predsednik Odbora.

 Pored predsednika, sednici su prisustvovali članovi Odbora: Snežana Bogosavljević Bošković, Ružica Igić, Oto Kišmarton, Saša Maksimović, Jasmina Obradović, Čedomir Protić, Velimir Stanojević, Arpad Fremond i Siniša Lazić.

 Sednici nisu prisustvovali članovi Odbora: Goran Bogdanović, Radmila Gerov, Saša Dujović, Nenad Kitanović, Petar Kuntić i Dragan Čolić, niti njihovi zamenici.

Sednici su, prvog dana rada, na poziv predsednika, prisustvovali predstavnici Ministarstva poljoprivrede, šumarstava i vodoprivrede: Zoran Knežević direktor Uprave za poljoprivredno zemljište, Snežana Rakita, načelnik Odeljenja za upravljanje poljoprivrednim zemljištem u državnoj svojini, Miša Popović, Odsek za finansijske i administrativne poslove Uprave za poljoprivedno zemljište i Perica Grbić, direktor Uprave za šume. Drugog dana rada, sednici su prisustvovali predstavnici Ministarstva poljoprivrede, šumarstava i vodoprivrede, iz: Uprave za veterinu: dr Zorica Novaković, direktor Uprave za veterinu, Budimir Plavšić, načelnik Odeljenja Uprave za veterinu, za zdravstvenu zaštitu, dobrobit i sledljivost životinja,a iz Uprave za zaštitu bilja: Dragan Dedić, koordinator Uprave za zaštitu bilja, šef Odseka za priznavanje sorti, Snežana Savčić Petrić, načelnik Odeljenja za sredstva za zaštitu i ishranu bilja, Lidija Ristić Matijević, samostalni savetnik Odeljenja za zdravlje bilja i biljni karantin, Nebojša Milosavljević, načelnik Odeljenja fitosanitarne inspekcije, Dragan Milenković, šef Odseka za pravne, opšte i finansijske poslove, Vlade Đoković, šef Grupe za seme i sadni materijal, Jovan Vujović, šef Grupe za zaštitu biljnih sorti i biološku sigurnost i Vanja Kojić, savetnik.

 Pre prelaska na glasanje o tačkama dnevnog reda, predsednik Odbora za poljoprivredu, šumarstvo i vodoprivredu, Aleksandar Senić je iskazao zadovoljstvo zbog rešavanja problema sa jedinicom lokalne samouprave opštine Čajetina i istakao da je funkcija Odbora za poljoprivredu, šumarstvo i vodoprivredu da pomogne jedinicama lokalne samouprave i svim građanima koji imaju probleme u saradnji sa izvršnom vlašću, jer je to jedan od načina da se otklone prepreke za brže i bolje funkcionisanje države.

Na predlog predsednika, Odbor je većinom glasova utvrdio sledeći

**D n e v n i r e d**

1. Razmatranje Izveštaja o radu Uprave za poljoprivredno zemljište u poslednjih 12 meseci, sa planom rada za naredni period;
2. Razmatranje Izveštaja o radu Uprave za šume u poslednjih 12 meseci, sa planom rada za naredni period;
3. Razmatranje Izveštaja o radu Uprave za zaštitu bilja u poslednjih 12 meseci, sa planom rada za naredni period;
4. Razmatranje Izveštaja o radu Uprave za veterinu u poslednjih 12 meseci, sa planom rada za naredni period.

 Sednica je održana na Zlatiboru, u hotelu "Dunav", u sali za sastanke.

Prva tačka dnevnog reda – **Razmatranje Izveštaja o radu Uprave za poljoprivredno zemljište u poslednjih 12 meseci, sa planom rada za naredni period**

U uvodnim napomenama, Zoran Knežević, direktor Uprave za poljoprivredno zemljište, istakao je da je Uprava za poljoprivredno zemljište počela sa radom 2009. godine, kao i da je izveštaj koji podnose za period od 1.januara 2012.godine do 15.avgusta 2013.godine. Izveštajem o radu predstaviće osnovne podatke o Upravi, poslove koje obavlja Uprava, kao i aktivnosti koje su planirali da sprovedu u narednom periodu. Nadležnosti Uprave za poljoprivredno zemljište su predlaganje i sprovođenje zemljišne politike, predlaganje nacrta strategije, nacrta zakona i podzakonskih akata iz oblasti poljoprivrednog zemljišta, zatim davanje mišljenja na strategije, međudržavne sporazume, Nacrte zakona i Nacrte podzakonskih akata, upravljanje poljoprivrednim zemljištem u javnoj svojini Republike Srbije, raspodela sredstava za izvođenje radova i praćenje realizacije godišnjeg programa zaštite, uređenja i korišćenja poljoprivrednog zemljišta za Republiku Srbiju, davanje saglasnosti na promenu namene poljoprivrednog zemljišta, davanje saglasnosti na Program komasacije, davanje mišljenja na vraćanje utrina i pašnjaka selima na korišćenje, davanje mišljenja i učestvovanja u postupku restitucije poljoprivrednog zemljišta (po sva tri zakonska osnova), ostvarivanje međunarodne saradnje u oblasti zaštite, uređenja i korišćenja poljoprivrednog zemljišta, uspostavljanje i vođenje informacionog sistema o poljoprivrednom zemljištu Republike Srbije i drugi poslovi iz oblasti planiranja, zaštite, uređenja i korišćenja poljoprivrednog zemljišta.

 Prezentovani su opšti podaci o poljoprivrednom zemljištu u Republici Srbiji, kao i aktivnosti na izradi Strategije, Nacrta zakona i davanja mišljenja na nacrte strategija, zakona i podzakonskih akata. Predstavnici Uprave za poljoprivredno zemljište učestvovali su u aktivnostima na izradi Nacrta strategije poljoprivrede i ruralnog razvoja u delu koji se odnosi na poljoprivredno zemljište. Ove aktivnosti su u završnoj fazi i očekuje se do kraja godine Nacrt strategije poljoprivrede i ruralnog razvoja.U martu 2013. godine obrazovana je radna grupa za izradu Nacrta zakona o poljoprivrednom zemljištu koja je izradila prednacrt zakona, a do kraja septembra biće izrađen Nacrt zakona. U ovom periodu Uprava za poljoprivredno zemljište je dala više desetina mišljenja na nacrte strategija, zakona i podzakonskih akata.

 Predstavljene su i aktivnosti na upravljanju poljoprivrednim zemljištem u javnoj svojini Republike Srbije u skladu sa Zakonom o poljoprivrednom zemljištu. Istaknuto je da je najveći broj zaposlenih u Upravi angažovan na upravljanju poljoprivrednim zemljištem u javnoj svojini Republike Srbije na poslovima rešavanja imovinsko-pravnih poslova (odgovori sudovima, republičkom javnom pravobranilaštvu, jedinicama lokalne samouprave, javnim preduzećima, pravnim i fizičkim licima), davanju saglasnosti na odluke o raspisivanju javnog oglasa za davanje poljoprivrednog zemljišta u zakup ili na korišćenje, davanju saglasnosti na odluke o davanju u zakup ili na korišćenje poljoprivrednog zemljišta, rešavanju u drugom stepenu po žalbama na odluke o davanju u zakup zemljišta, zaključivanju ugovora o zakupu, odnosno korišćenju poljoprivrednog zemljišta, praćenju realizacije ugovora, tj.aneksiranje ugovora i finansijski deo (naplata zakupnine, odnosno prinudna naplata), zaključenju vansudskih poravnanja po osnovu korišćenja poljoprivrednog zemljišta bez pravnog osnova, prenosu prava korišćenja poljoprivrednog zemljišta, uspostavljanju prava službenosti na poljoprivrednom zemljištu u državnoj svojini, davanju saglasnosti na investiciona ulaganja na poljoprivrednom zemljištu u javnoj svojini republike Srbije, kao i davanju saglasnosti na godišnji program radova na zaštiti, uređenju i korišćenju poljoprivrednog zemljišta u AP Vojvodini.

 Predstavljene su aktivnosti na realizaciji godišnjeg programa zaštite, uređenja i korišćenja poljoprivrednog zemljišta. Uprava za poljoprivredno zemljište u saradnji sa sektorom za opšte, pravne i normativne poslove ministarstva poljoprivrede, izradila je Nacrt Uredbe o utvrđivanju programa izvođenja radova na zaštiti, uređenju i korišćenju poljoprivrednog zemljišta za 2012.godinu koju je vlada usvojila, Uredbu za 2013.godinu, dopune Uredbe o utvrđivanju programa izvođenja radova na zaštiti, uređenju i korišćenju poljoprivrednog zemljišta za 2013. godinu koja je objavljena u službenom glasniku RS, broj 73/13.

 Na osnovu donetih Uredbi i raspisanih Konkursa, Uprava je finansirala ili finansira radove: navodnjavanja, uređenje poljskih puteva, kontrolu plodnosti obradivog poljoprivrednog zemljišta, privođenje kulturi poljoprivrednog zemljišta i razne studijsko-istraživačke radove.

O velikog značaja su i aktivnosti na izradi Informacionog sistema o poljoprivrednom zemljištu, kao i aktivnosti na međunarodnoj saradnji. Predstavnici Uprave aktivno učestvuju u realizaciji međudržavnog sporazuma u vezi zakupa i kupovine poljoprivrednog zemljišta i to: korespodencija sa Ministarsvom finansija i privrede i Radnom grupom vlade,priprema dokumentacije (podaci Uprave, RGZ, PKB i Agencije za restituciju), priprema sa preduzećima (dva) za razvrgnuće imovinske zajednice, priprema predloga zaključka vlade, priprema ugovora o zakupu.Uključeni su i u aktivnosti koji se odnose na zaključenje ugovora o kreditu za navodnjavanje.

Uprava za poljoprivredno zemljište planira da u narednom periodu završi rad na izradi Nacrta zakona o poljoprivrednom zemljištu, kao i da uzme aktivno učešće u javnoj raspravi. Takođe, po usvajanju Zakona planirano je donošenje niza podzakonskih akata, kao i nastavak na izradi geografskog informacionog sistema o poljoprivrednom zemljištu koji bi trebao da bude završen do kraja 2015. godine, kao i ostalim komponentama međunarodnog projekta.

 U diskusiji narodni poslanici su postavili pitanja, izneli stavove, mišljenja i predloge i dali sugestije. Postavljena su sledeća pitanja:

* kada će predlog zakona o poljoprivrednom zemljištu biti poslat Narodnoj skupštini

 na razmatranje i vremenski okvir za donošenje podzakonskih akata;

* da li će Uprava za poljoprivredno zemljište sledeće godine finansirati kontrolu

plodnosti zemljišta;

* kako će na našu poljoprivredu uticati činjenica da će građani EU od 1.septembra

 2017.godine moći da kupe poljoprivredno zemljište u našoj zemlji pod istim uslovima kao i naši građani;

* da li kroz Zakon o poljoprivrednom zemljištu možemo uticati da sačuvamo naše

 prirodno bogatstvo;

* da li je Uprava za poljoprivredno zemljište upoznata na koji način su zemlje u

okruženju i ostale zemlje, članice EU uspele da reše problem prodaje poljoprivrednog zemljišta stancima, kao i zakup poljoprivrednog zemljišta;

* da li će u novom Zakonu o poljoprivrednom zemljištu biti ograničena površina

 zemljišta koje se uzima u zakup;

* da li postoji mogućnost da privatno lice kupi poljoprivredno zemljište čiji je

 vlasnik država;

* kada se očekuje da restitucija bude završena;
* na koji način se država bori protiv napuštenog zemljišta;
* na koji način bi se moglo uzeti zemljište u zakup, a vezano je za stari tok reke Velika

 Morava;

* problemi sa poljoprivrednim zemljištem koje se nalazi u vlasništu velikih

kombinata koji su u restrukturiranju.

Direktor Uprave za poljoprivredno zemljište, Zoran Knežević je iscrpno ogovarao na

sva pitanja narodnih poslanika. U raspravi je pohvaljena spremnost predstavnika Uprave za poljoprivredno zemljište za direktnim kontaktom sa lokalnom samoupravom i spremnosti da rešavaju razvojne probleme. Izneta je sugestija da se razmotre rešenja drugih zemalja EU o prodaji poljoprivrednog zemljišta strancima, kao i načini da se rok predviđen Sporazumom o stabilizaciji i pridruživanju EU, na neki način prolongira.

 Nakon diskusije, konstatovano je da je Odbor razmotrio Izveštaj o radu Uprave za poljoprivredno zemljište u poslednjih 12 meseci, sa planom rada za naredni period.

 Druga tačka dnevnog reda – **Razmatranje Izveštaja o radu Uprave za šume u poslednjih 12 meseci, sa planom rada za naredni period**

 Rad Uprave za šume je predstavio direktor Uprave, Perica Grbić. Izveštaj sadrži period od 1.januara 2012. godine do sredine avgusta 2013. Godine. Istakao je brojne probleme sa kojima se sreće Uprava za šume, kao što su : nedostatak finansijskih sredstava ukupno, a posebno za subvenicije u šumarstvu, zatim nedovoljan broj i opremljenost zaposlenih, pre svega republičkih šumarskih i lovnih inspektora, neadekvatna zakonska rešenja u Zakonu o šumama i Zakonu o divljači i lovstvu, kašnjenje u donošenju podzakonskih akata, ustanovljavanja i dodele lovišta na gazdovanje, donošenje Programa razvoja šumarstva Republike Srbije, nedovoljno korišćenje potencijala šumskih područja, nedovoljno korišćenje obnovljivih izvora energije, kao i potreba spajanja sektora šumarstva i drvne industrije.

 U toku zime 2012. godine, pojavila se gradacija štetnog insekta gubara, koja je evidentirana u 2012. godini na području istočne Srbije, gde je ove godine pričinjena ogromna šteta uzrokovana golobrstom gusenica gubara, sa tendencijom širenja ka centralnoj Srbiji.

 Takođe, tokom 2013. godine pojavio se još jedan ogroman problem vezan za zaštitu šuma, a to je pojava sušenja šuma, uglavnom četinara. Najveće primedbe su iznete na činjenicu da je na inicijativu Ministarstva finansija i privrede u oktobru 2012. godine izmenjen Zakon o šumama, tako što je ukinuta naknada za opštekorisne funkcije šuma, koja je predstavljala značajan izvor sredstava za finansiranje onih mera u šumarstvu koje su od značaja za društvo u celini. Samo u 2012. godini po osnovu ove naknade u budžet je uplaćeno oko 1 milijarde dinara.U budžetu za 2013. godinu, Budžetskom fondu za šume prvobitno je, za sredstva subvencija dodeljeno 810 miliona dinara, da bi rebalansom budžeta taj iznos bio smanjen na 510 miliona. U navedeni iznos ušle su i prenete obaveze iz 2012.godine, koje zbog rebalansa budžeta iz 2012. nisu mogle da budu isplaćene (oko 177 miliona din.), tako da je Upravi za šume ukupno na raspolaganju za finaniranje radova u 2013. godini ostalo oko 330 miliona dinara, što je apsolutno nedovoljno, i na nivou je nominalnog iznosa subvencija od pre 6-7 godina. Manjak finansijskih sredstava neposredno je vezan i za prisutne probleme u zaštiti šuma, pre svega od gubara, i pojave sušenja šuma.

 Rebalansom budžeta su značajno smanjena sredstva za zaštitu šuma, tako da adekvatno tretiranje štetočina nije bilo moguće. Posebno je istaknuta obaveza za narednu godinu, da se što preciznije, u saradnji sa izveštajno – dijagnozno – prognoznom službom (IDP služba) koju vrši Institut za šumarstvo iz Beograda, prognozira kretanje gradacije, te da se pored suzbijanja na površinama pod gradacijom, spreči širenje gubara na nove površine. Na osnovu toga će se utvrditi i tačan iznos sredstava potreban za te aktivnosti, i to je iznos koji treba obezebediti u budžetu za 2014. godinu, tj. već sada, kada u septembru počne izrada budžeta za narednu godinu.

 Ukoliko se ne obezbede adekvatna finansijska sredstva za zaštitu šuma od gubara, doći će do gradacije na velikim površinama šuma, voćnjaka i poljoprivrednih kultura. U okviru sanacije štete nastale pri sušenju šuma, doneta je i Instrukciju o praćenju pojave sušenja šuma, koja je stavljena na sajt Ministarstva 12. jula ove godine. Prema dobijenim podacima, neophodno je da se obezbede nedostajuća sredstva koja u ovoj godini iznose 200 miliona dinara, da bi se sanirale zahvaćene površine. Nedostajuća sredstva treba da se obezbede i za finansiranje rada službi za obavljanje stručno – terenskih poslova u privatnim šumama, zatim za sanacije požarišta i unapređenje službi Uprave za šume. Alarmantan je i nedovoljan broj zaposlenih na određenim poslovima.

 Za naredni period, u Upravi za šume je se priprema izmena Zakona o šumama, koja bi se bavila vraćanjem nakande za opštekorisne funkcije šuma i preddlozima izmena kaznenih odredbi Zakona, koje su neadekvatne. Neophodno je definisati i elementarne nepogode u šumarstvu, kako kroz Zakon o šumama, tako i kroz poseban propis kojim se uređuje pitanje elementarnih nepogoda, jer štete koje nastaju usled šumskih požara, gradacija štetnih insekata, sušenja koja su trenutno akutni problem, imaju karakter elementarnih nepogoda, a saniranje šteta nastalih usled dejstva nabrojanih faktora mora da bude obuhvaćeno troškovima sanacije elementarnih nepogoda, što u smislu važećih zakonskih propisa nije sasvim definisano niti omogućeno.

 Nedostajući podzakonski akti se pripremaju i biće doneti u najkraćem roku.U toku je i priprema izmene Zakona o divljači i lovstvu, jer je prisutan problem primene postojećeg zakona – ustanovljavanje lovišta i dodela lovišta na gazdovanje, a takođe i organizaciona pitanja. Poseban akcenat treba staviti da se lovočuvarske službe podignu na viši nivo, jer se oni neposredno staraju o divljači i stanju u lovištima, a direktno su pod uticajem upravnika lovišta, čime se ponekad dovodi u pitanje njihovo adekvatno reagovanje. Namera je da se ova služba uredi slično službi za stručno – terenske poslove u privatnim šumama, pogotovo kad se uzme u obzir činjenica da je divljač javno dobro, i država mora da preduzima mere na zaštiti te divljači od nelegalnog odstrela, čime su populacije divljači često ugrožene. Sredstva za rad lovočuvara bi se obezbedila u budžetu, srazmerno doprinosu ovog sektora budžetu Republike. Na ovaj način obezbedilo bi se zapošljavanje najmanje 300 šumarskih tehničara.U toku ove godine veoma su intenzivirane aktivnosti na zaustavljanju nezakonitih radnji u lovstvu, a koje za posledicu imaju osiromašenje fonda divljači. Uspostavlja se monitoring i evidencija stanja, intenzivirani su radovi na donošenju Strategije razvoja lovstva, kao osnovnog dokumenta upravljanja i zaštite divljači. Stanje u lovstvu je neophodno sveobuhvatno sagledati i unaprediti, jer se procenjuje da se trenutno koristi svega 10 – 20% potencijala koje lovstvo pruža.

 U Upravi za šume se pristupilo izmeni Nacrta programa razvoja šumarstva za period 2014 – 2023.godine, naročito u pogledu obima planiranih radova, a imajući u vidu da je Program pripremljen na bazi sredstava prikupljenih od naknade za korišćenje opštekorisnih funkcija šuma. Uradiće se revizija dokumenta i poslati u proceduru usvajanja. Realizacijom mera planiranih Programom razvoja šumarstva obezbediće se zapošljavanje novih 20.000 radnika,za šta je potrebno da se godišnje za sektor šumarstva obezbedi 4 milijarde dinara.

 Uprava za šume je u Konkursu za dodelu sredstava Budžetskog fonda za šume u 2013. godini raspisala projekat pod nazivom *Potencijali za održivo korišćenje nedrvnih šumskih proizvoda u Srbiji*, koji je po sprovedenom konkursu dodeljen Institutu za šumarstvo iz Beograda. Kao rezultat projekta treba da se vide mogućnosti proizvodnje nedrvnih šumskih proizvoda i zapošljavanja ljudi kao rezultat. Ova oblast je bila zanemarena u prethodnom periodu, a namera je da se stanje unapredi kako kroz rad i aktivnosti same Uprave za šume, tako i kroz blisku saradnju sa drugim sektorima, koji su takođe povezani sa ruralnim područjima. Pokrenut je i projekat *Studija o rekonstrukciji izdanačkih i veštački podignutih šuma u Timočkom šumskom području i mogućnostima korišćenja drvne biomase u energetske svrhe***.** Ovaj projekat treba da da odgovor na koji način treba pristupiti rekonstrukciji izdanačkih šuma, čime bi se unapredilo stanje šuma s jedne strane, a sa druge strane bi se dobio energent u vidu drvne sečke koji može da se koristi za proizvodnju energije, i time se štede sredstva koja se troše za uvoz energenata (cena drvne sečke je pet puta niža od cene mazuta ili lož ulja).

 Za naredni period, Uprava za šume planira donošenje Programa razvoja šumarstva za period 2014 – 2023. godini, rad na izmeni Zakona o šumama i Zakona o divljači i lovstvu, zatim donošenje svih nedostajućih podzakonskih akata, smanjenje bespravnih radnji u šumarstvu, iniciranje formiranja komisije Vlade RS za zaštitu šuma, kao i jačanje kapaciteta Uprave za šume, intenziviranje međusektorske saradnje i nastavak sprovođenja svih prihvaćenih međunarodnih obaveza.

 Poseban akcenat je stavljen na potencijale sektora : nova radna mesta na stručno – tehničkim poslovima u privatnim šumama, nova radna mesta za šumarske tehničare na poslovima lovočuvara, nova radna mesta kroz realizaciju Programa razvoja šumarstva Republike Srbije i nova radna mesta pokretanjem i realizacijom različitih projekata korišćenja potencijala šumskih područja, aktiviranjem drvne industrije i proizvodnje toplotne energije od obnovljivih izvora. Istaknuti su i očekivani rezultati stvaranjem preduslova i realizacijom predloženih mera: unapređenje stanja sektora šumarstva u celini, a time i ukupne privrede Republike, povećanje udela sektora u bruto društvenom proizvodu, otvaranje novih radnih mesta, unapređenje stanja naših šuma na način koji će budućim generacijama ostaviti bolje stanje od zatečenog.

U diskusiji narodni poslanici su postavili pitanja, izneli stavove, mišljenja i predloge i dali sugestije. Postavljena su sledeća pitanja:

* pošumljenost u Srbiji;
* koji su razlozi kašnjenja raspisivanja tendera za javne nabavke;
* da li će u narednom periodu biti spojena javna preduzeća „Vojvodinašume“ i

 „Srbijašume“;

* saradnja Uprave za šume sa javnim preduzećem „Vojvodinašume“.

Direktor Uprave za šume, Perica Grbić je iscrpno ogovarao na sva pitanja narodnih

poslanika. U raspravi je istaknutoda se na Odboru za poljoprivredu, šumarstvo i vodoprivredu uglavnom diskutuje o poljoprivredi, a vrlo malo o šumarstvu. O projektu pošumljavanja se može raspravljati kada se definiše Zakon o poljoprivrednom zemljištu koje nije prve kategorije, kao i da zakone u kojima će se podsticati šumarstvo i lovstvo, treba da pripremi sama Uprava u saradnji sa Ministarstvom poljoprivrede, šumarstva i vodoprivrede. Pohvaljeni su programi za zapošljavanje, koji ako budu podržani , korist će imati čitavo društvo. Izneta je sugestija da Uprava za šume revidira izveštaj u delu koji se odnosi na primedbe u saradnji sa javnim preduzećem „Vojvodinašume“. Upravi za šume je potvrđeno da će UNDP podržati javno slušanje kada se završe procene resursa i održivo korišćenje nedrvnih šumskih proizvoda u Srbiji, kao i podrška Odbora za poljoprivredu, šumarstvo i vodoprivredu za realizaciju projekata zapošljavanja.

 Nakon diskusije, konstatovano je da je Odbor razmotrio izveštaj o radu Uprave za šume u poslednjih 12 meseci, sa planom rada za naredni period.

 Sednica je prekinuta u 20,20 časova.

\*

\* \*

 Sednica je nastavljena u subotu, 7.septembra 2013.godine u 10,30 časova.

 Treća tačka dnevnog reda– **Razmatranje Izveštaja o radu Uprave za zaštitu bilja u poslednjih 12 meseci, sa planom rada za naredni period**

Izveštaj o radu Uprave za zaštitu bilja, predstavio je Dragan Dedić, koordinator Uprave za zaštitu bilja i šef Odseka za priznavanje sorti. U uvodnim napomenama je upoznao članove Odbora za poljoprivredu, šumarstvo i vodoprivredu sa organizacionim jedinicama koje rade u okviru same Uprave, sa kratkim osvrtom na njihove nadležnosti. Navedeni su pripisi koje primenjuje Uprava za zaštitu bilja: zakoni, podzakonska akta o zdravlju bilja, sredstvima za zaštitu bilja,sredstvima za za ishranu bilja i oplemenjivačima zemljišta,o priznavanju sorti, biološkoj sigurnosti i zaštiti biljnih sorti, semenimapoljoprivrednog bilja, sadnom materijalu i bezbednosti hrane. Predstavljeni su registri koje vodi i akti koje Uprava izdaje na zahtev stranaka: Zakon o semenu, [Zakon o priznavanju sorti poljoprivrednog bilja](http://we2.cekos.com/ce/faces/index.jsp%3F%26action%3Dpropis%26file%3D07420201.html%26path%3D07420201.html%26query%3Dzakon%2Bbilja%26mark%3Dfalse%26tipPretrage%3D2%26tipPropisa%3D1%26domen%3D0%26mojiPropisi%3Dfalse%26datumOd%3D%26datumDo%3D%26groups%3D0-%40-0-%40--%40--%40-0-%40-0%26regExpZaMarkiranje%3D), Zakon o sadnom materijalu voćaka, vinove loze i hmelja, Zakon o zdravlju bilja, Zakon o sredstvima za zaštitu bilja, Zakon o sredstvima za ishranu bilja i oplemenjivačima zemljišta, Zakon o zaštiti prava oplemenjivača biljnih sorti i Zakon o genetički modifikovanim organizmima.

 Navedeni su akti i propisi koji su doneti na predlog Uprave za zaštitu bilja u ovom izveštajnom periodu, Programi koje je donelo Ministarstvo poljoprivrede, šumarstva i vodoprivrede, na predlog Uprave za zaštitu bilja, i posebno je istaknuto da je na osnovu sprovedenog Godišnjeg programa mera zaštite zdravlja bilja za 2012. godinu pripremljen Godišnji izveštaj o rezultatima posebnog nadzora u krompiru i preduzetim merama za 2012. godinu i poslat Evropskoj Komisiji u skladu sa preuzetim obavezama nakon dobijanja dozvole za izvoz krompira na tržište EU. U toku je sprovođenje Programa mera zaštite zdravlja bilja za 2013. godinu kojim je obuhvaćeno 43 karantinska štetna organizma i Programa praćenja i prognoze štetnih organizama za područje centralne Srbije za 2013. godinu kojim je obuhvaćeno 27 ekonomski štetnih organizama. Zaključeno je ukupno 46 ugovora sa Područnim poljoprivrednim stručnim službama za sprovođenje navedenih Programa i 10 ugovora sa ovlašćenim laboratorijama u oblasti zdravlja bilja.

 Naročito se vodi računa, da se u skladu sa Programom praćenja i prognoze štetnih organizama za 2013. godinu prati se i zdravstveno stanje useva kukuruza. Utoku su vizuelni pregledi useva merkantilnog kukuruza na prisustvo plesnivosti klipa kukuruza od strane PSSS koje koordinira Regionalni centar za izveštajno prognozne poslove RS. Sve informacije su dostupne na portalu Prognozno izveštajne službe Srbije.

 U sprovođenju ovih Programa učestvuje 29 poljoprivrednih stručnih službi i 115 stručnih lica iz oblasti zaštite bilja. Prva faza uspostavljanja biljnog pasoša za sadni materijal voća, vinove loze i hmelja, počela je sa radom septembra 2012. godine.

 Dragan Dedić je posebno istakao organizovanje i realizaciju pet radionica i edukacija poljoprivrednih proizvođača, poljoprivrednih službi i fitosanitarne inspekcije u cilju implementacije propisa iz oblasti zdravlja bilja i biljnog karantina.

 Uprava vodi i evidencije o postkarantinskom nadzoru bilja poreklom iz uvoza, evidencije o nalazima karantinski štetnih organizama, evidencije o izdatim i overenim obrascima fitosertifikata za izvoz i fitosertifikata za reeksport.

Veoma važna oblast rada Uprave za zaštitu bilja je razmena informacija i podataka sa drugim Nacionalnim organizacijama odgovornim za zdravlje bilja (NOZB**).** Nacionalnim organizacijama za zaštitu bilja drugih zemalja upućeno je 27 notifikacija o presretnutim štetnim organizmima i 21 zvanično pismo. Upućeno je 150 dopisa, instrukcija i uputstava u zemlji.Takođe, nekoliko bilateralnih sporazuma u oblasti zdravlja bilja i biljnog karantina je tehnički usaglašeno u navedenom periodu: Sporazum sa Vladom Crne Gore o saradnji u oblasti zdravstvene zaštite bilja, Memorandum o razumevanju sa Federalnom službom za veterinarsku i fitosanitarnu kontrolu Ruske Federacije i Uprave za zaštitu bilja Ministarstva poljoprivrede, trgovine, šumarstva i vodoprivrede Republike Srbije o organizaciji i sprovođenju zajedničkih pregleda rasadnika radi međusobnih isporuka sadnog materijala i saksijskog bilja, Sporazum između Vlade Republike Srbije i Kabineta ministara Ukrajine o saradnji u oblasti biljnog karantina i zaštite bilja, kao i Sporazum sa Vladom Republike Azerbejdžana o saradnji u oblasti biljnog karantina i zaštite bilja.

U predhodnom periodu organizovane su Radionice o sistemu obuka za fitosanitarne inspektore TAIEX AGR 50899 i o kontroli krompirovih cistolikih nematoda TAIEX AGR 52831.

 Fitosanitarna inspekcija, obavlja poslove inspekcijskog nadzora nad primenom zakona i drugih propisa iz svoje nadležnosti kao i poslove u skladu sa donetim godišnjim Programima mera u oblasti zdravlja bilja i sredstava za zaštitu i ishranu bilja koji obuhvataju monitoring praćenja štetnih orhanizama, monitoring rezidua sredstava za zaštitu bilja i monitoring mikotoksina u merkantilnom kukuruza.Izvršavajući upravno-nadzorne i druge poslove iz oblasti rada, fitosanitarna inspekcija je u okviru svojih nadležnosti u periodu jul 2012 – jul 2013.godine, vršila kontrolu iz svih oblasti nadzora (seme, sadni materijal, sredstva za ishranu bilja, sredstva za zaštitu bilja, zdravlje bilja, kontrola GMO, kontrola korišćenja podsticajnih sredstava po uredbama i dr. oblasti nadzora.

 Posebno je istaknuto da je primarni cilj ministarstva, zaštita života i zdravlja ljudi i zaštita potrošača, a da bi se to ostvarilo potrebno je postojanje jasnih i preciznih propisa i postojanje institucija sa jasno definisanim poslovima i nadležnostima. Postojećim Zakonom o bezbednosti hrane, nisu najpreciznije definisane nadležnosti pojedih institucija u lancu bezbednosti hrane, nisu jasno razgraničene obaveze i odgovornosti svih subjekata koji učestvuju u lancu bezbednosti hrane, nisu precizirani poslovi vršenja i finansiranja službenih kontrola i monitoringa.U pripremi je Zakon o izmenama i dopunama zakona bezbednosti hrane kojim bi se eliminisale sve nepreciznosti i nejasnoće uočene u primeni postojećeg zakona, a pre svega podela nadležnosti između pojedinih inspekcijskih službi, definisanje službenih kontrola i troškova laboratorijskih ispitivanja i vršenja službenih kontrola, definisanje vršenja monitoringa i postupka analize rizika, stvaranje uslova za usaglašavanje dokumenata koji se izdaju u Republici Srbiji sa međunarodnim sertifikatima i dr. Donošem ovog zakona, stvoriće se uslovi za imenu i ostalih zakona, pre svega Zakona o sredstvima za zaštitu bilja, Zakona o sredstvima za ishranu bilja i oplemenjivačima zemljišta i Zakona o zdravlju bilja u delu koji se odnosi na poslove Direkcije za nacionalne referentne laboratorije. Izmenama zakona jasno će se definisati funkcionisanje laboratorija u oblasti zdravlja bilja, sredstava za zaštitu i ishranu bilja, eliminisaće se uočene nepravilnosti i nejasnoće u postojećim zakonima, a sve u cilju potpunog usaglašavanja nacionalnog zakonodavstva Republike Srbije sa pravnim tekovinama EU u ovim oblastima.

 U oblasti zdravlja bilja, u narednom periodu planirana je dalja transpozicija evropskog zakonodavstva koje se odnosi na Odluke Evropske Komisije o sprovođenju hitnih mera i posebnom nadzoru nad određenim štetnim organizmima. Potrebno je nastaviti aktivnosti po Programu mera zaštite zdravlja bilja za 2013. godinu i Programu praćenja i prognoze štetnih organizama za 2013. godinu, kao i priprema i realizacija Programa i u 2014. Godini, što je između ostalog i obaveza u skladu sa Međunarodnom Konvencijom o zaštiti bilja IPPC.

 Akcionim planom rada Vlade za 2013. godinu, predviđeno je donošenje novog Zakona o GMO, kojim bi postojeći zakon u potpunosti bio usklađen sa regulativom EU u ovoj oblasti, u čijoj izradi učestvuje i radna grupa Ministarstva poljoprivrede, šumarstva i vodoprivrede, koja će u saradnji sa Stručnim savetom za biološku sigurnost, kao ekspertskim telom, u najkraćem roku pripremiti nacrt novog zakona, koji bi prošao sve potrebne procedure i mišljenja, kao i javnu raspravu na kojoj bi svi zainteresovani subjekti mogli da daju primedbe na nacrt zakona.

U diskusiji narodni poslanici su postavili pitanja, izneli stavove, mišljenja i predloge i dali sugestije. Postavljena su sledeća pitanja:

* da li će biti donete izmene i dopune uredbe o suzbijanju ambrozije, jer u postojećoj

uredbi ne postoje kaznene odredbe, a nekada je bila zakonska obaveza vlasnika zemljišta da moraju sami kositi korov pored svoje zemlje;

* šta se dešava sa suzbijanjem ambrozije u gradskom urbanom području, jer je ambrozija

velika opasnost po zdravlje ljudi i veoma je invazivna;

* na koji način će se rešiti problem izvoza poljoprivrednih proizvoda, jer se zbog

kontrole proizvoda koji se izvoze povećavaju troškovi izvoza, tj.da li je moguće doneti neku direktivu kojom bi bilo naloženo inspektorima koji kontrolišu proizvode na graničnim prelazima, da uzorke šalju u najbližu laboratoriju;

* kako će se rešiti problemi skladištenja i klasifikovanja robe koja se skladišti;
* koje sorte kukuruza su bile zaražene aflatoksinom prošle godine i da li se može

ispitati da li su uvozne sorte kukuruza bile podložnije zarazi od domaćih;

* da li je u našoj zemlji u upotrebi genetski modifikovana hrana i da li je zabranjena

 proizvodnja genetski modifikovanih žitarica, a da je ujedno odobren njihov uvoz i promet.

 Svi prisutni predstavnici Uprave za zaštitu bilja, a svako iz svoje oblasti, su odgovarali na postavljena pitanja. U raspravi je istaknutoda je u okviru Pokrajinskog sekretarijata za zaštitu životne sredine realizovan projekat koji stoji na sajtu i koji se bavi invazivnim biljnim vrstama na teritoriji Vojvodine, ne samo biljnim nego i životinjskim, kompletno su obuhvaćene sve invazivne vrste. Projekat je na sajtu, sa mapama i detaljnim lokalitetima.Izneta je sugestijada nije dobro što institucije rade nezavisno jedne od drugih i što ne postoje povratne informacije, kao i ddogovori o načinu rada između institucija. Povodom aflatoksina je bio sastanak sa stručnjacima iz Instituta za kukuruz i stočarstvo koji su fitopatolozi po struci i Jelena Lević sa Instituta za kukuruz, profesor koje se bavi gljivama na kukuruzu, je pohvalila domaće sorte i jedna od prednosti domaćih sorti je ne samo što su zbog podneblja, temperature i vlažnosti otporne, nego je dala primer komušine koja zatvara klip i onemogućava napad bakterije koja izaziva oštećenja. Klipovi koji su otvoreni, gde ih komušina ne zatvara su mnogo više izloženi oštećenjima od insekata, tako da samim tim predstavljaju ulazna vrata sa spergilus. Naše sorte upravo imaju tu fizičku barijeru. Kada je reč o genetski modifikovanoj hrani i zakonskoj regulativi u okviru EU, ona je koncipirana da se u EU vrlo detaljno i specifično analizira i odobrava svaka moguća upotreba GMO, pa i ona upotreba koja se odnosi na promet, tj. stavljanje genetički modifikovane hrane i hrane za životinje na tržište. Istovremeno, ta regulativa uslovljava da ukoliko se posle vrlo dugotrajnog analiziranja donese odluka da to nije opasno po ljudsko zdravlje, zdravlje životinja, životnu sredinu i odobri se za stavljanje u promet, svaka država mora da sprovede plan obeležavanja i sledljivosti takve hrane. Svaki genetički modifikovani proizvod koji je na tržištu EU ima tu oznaku, pa čak i sam proizvod i ako se pročita detaljno sadržaj komponenti u tom proizvodu, svaka komponenta koja je eventualno deo tog proizvoda, a dobijena je od GMO, mora biti navedena u sadržaju proizvoda.

 Nakon diskusije, konstatovano je da je Odbor razmotrio Izveštaj o radu Uprave za zaštitu bilja u poslednjih 12 meseci, sa planom rada za naredni period.

 Četvrta tačka dnevnog reda **-** **Razmatranje Iizveštaja o radu Uprave za veterinu u poslednjih 12 meseci, sa planom rada za naredni period**

Izveštaj o radu Uprave za veterinu, predstavili sudr Zorica Novaković, direktor Uprave za veterinu i Budimir Plavšić, načelnik Odeljenja Uprave za veterinu, za zdravstvenu zaštitu, dobrobit i sledljivost životinja. Predstavljene su nadležnosti i zadaci Uprave za veterinu, administrativni kapaciteti Uprave,nadležnosti i odgovornosti užih organizacionih jedinica u Upravi. Ukratko je predstavljen Program mera zdravstvene zaštite životinja za 2013 godinu, u okvoru kojeg se sprovode se sledeće mere:obeležavanje i evidentiranje životinja, registracija i evidentiranje gazdinstava i unošenje podataka o obeleženim i evidentiranim životinjama, njihovom kretanju i registrovanim gazdinstvima u Centralnu bazu podtaka o obeležavanju životinja, imunoprofilaktičke mere: vakcinacija svinja protiv klasične kuge svinja, vakcinacija živine protiv atipične kuge živine, vakcinacija pasa i mačaka protiv besnila, dijagnostička ispitivanja goveda na tuberkulozu i enzootsku leukozu, brucelozu, bolest plavog jezika i infektivno zapaljenje vimena goveda, ovaca i koza, dijagnostičko ispitivanje u cilju ranog otkrivanja naročito opasnih zaraznih bolesti i drugih zaraznih bolesti životinja, dijagnostička ispitivanja kod pobačaja u cilju utvrđivanja uzroka pobačaja i dijagnostička ispitivanja u centrima za veštačko osemenjavanje goveda i svinja i dijagnostička ispitivanja priplodnih bikova, nerastova koji se koriste za prirodno parenje.

 U okviru Uprave za veterinu, radi i Grupa za dobrobit životinja, koja je oformljena na osnovu Zakona o dobrobiti životinja, koji je pripremljen u skladu sa propisima EU**,** odnosno sa Evropskim konvencijama, preporukama Evropske federacije veterinara (FVE), kao i preporukama Svetske organizacije za zaštitu zdravlja životinja (OIE), a odnosi se na zaštitu dobrobiti različitih kategorija životinja u različitim uslovima držanja, pa tako obuhvata dobrobit farmskih, životinja tokom prevoza, životinja tokom klanja i lišavanja života, dobrobit životinja namenjenih u ogledne i druge naučne svrhe, dobrobit životinja koje se koriste za izložbe i takmičenja, službene životinje, dobrobit kućnih ljubimaca, kao i dobrobit divljih životinja u zatočeništvu.

 Propisi iz oblasti dobrobiti životinja, po oblastima, delimično su ili u potpunosti usklađeni sa EU propisima.U periodu avgust 2012. do jula 2013. godine, donet je Pravilnik o uslovima koje moraju da ispunjavaju odgajivačnice za životinje, Pravilnik o uslovima koje moraju da ispunjavaju prihvatilišta i pansioni za životinje. Izrađene su kontrolne liste za: upis u Registar prihvatilišta i pansiona za životinje, upis u Registar odgajivačnica za životinje, utvrđivanje ispunjenosti uslova za dobrobit životinja u zoološkom vrtu i mini zoološkom vrtu, upis u Registar za oglede na životinjama. Grupa za dobrobit životinja vodi Registar za oglede na životinjama, Registar prihvatilišta za životinje i Registar o objekatima za uzgoj životinja po vrstama i kategoriji, zatim odobrava oglede na životinjama i izrađuje rešenja o utvrđivanju veterinarsko-sanitarnih uslova u objektima za držanje, uzgoj i promet životinja, dodeljuje veterinarski kontrolni broj, upisuje u registar objekte, obrazuje stručne komisije, utvrđuje veterinarsko sanitarne uslove u objektima za karantiniranje životinja iz uvoza.

 U oblasti obeležavanja i sledljivosti životinja, sistem za obeležavanje i registraciju, praćenje kretanja i sledljivosti goveda – AIR aplikacija, je u potpunosti funkcionalan i integrisan sa laboratorijskim informacionim sistemom – LIMS. Rad ovog sistema je u potpunosti usklađen sa propisima EU.Aplikacija za obeležavanje i registraciju svinja, ovaca i koza je dopunjena modulom za praćenje kretanja, izrađeno je korisničko uputstvo i probno testiranje aplikacije, a početak rada ovih modula se očekuje nakon sprovedene obuke svih učesnika za rad u novim modulima sistema, što bi trebalo da bude uporedo sa završetkom Konkursa i izborom veterinarskih stanica koje obavljaju poslove iz Programa mera zdravstvene zaštite.Izrađena je baza podataka za evidentiranje i registraciju pčelara i pčelinjih društava, a u okviru Centralne Baze podataka tj.informacionog sistema Uprave za veterinu (VetUp). Navedenu aplikaciju prati detaljno ilustrovano korisničko uputstvo. U okviru akcije obeležavanja pčelinjih društava i registracije pčelinjaka, Uprava za veterinu je donela „Instrukciju o postupku obeležavanja pčelinjih društava i registraciji pčelinjaka“, koja je usaglašena sa predstavnicima Saveza pčelarskih organizacija Srbije – SPOS.

 U toku 2012-2013.godine, uspostavljen je sistem elektronskog izveštavanja o: službenim kontrolama veterinarske inspekcije, službenim uzorcima veterinarske inspekcije, izdatim izvoznim sertifikatima i izdatim potvrdama o zdravstvenoj ispravnosti pošiljke životinja u unutrašnjem prometu, a sve u cilju uniformnosti u izveštavanju i uspostavljanja jedinstvene elektronske evidencije o svim službenim radnjama.Planiran je i dalji razvoj aplikacija u okviru informacionog sistema Uprave za veterinu: elektronski registar mesta na kojima se vrši promet živih životinja, aplikacije za registraciju i identifikaciju kopitara, novi „on spot“ obrazac koji će pored službene kontrole obeležavanja i registracije životinja obuhvatiti i segment zdravstvene zaštite i dobrobiti životinja na gazdinstvima, kao i na mestima na kojima se vrši promet životinja. Očekuje se da navedeni obrazac bude u primeni od početka Programa Mera zdravstvene zaštite životinja za 2014. godinu.

 Od 2014. godine, očekuje se početak Projekta koji se finasira sredstvima EU, a koji u naredne dve godine rada Projekta, ima za cilj uspostavljanje informacionog sistema svih učesnika u lancu kontrole bezbednosti hrane. Sa tim ciljem, izvršena je analiza svih elemenata u okviru Uprave za veterinu, uključujući i segment obeležavanja, registracije i praćenja kretanja životinja, a shodno Regulativama Evropske Unije.

 U okviru Uprave za veterinu, u odeljenju za veterinarsko javno zdravstvo, obavljaju se poslovi koji se odnose na: strateško planiranje i kreiranje stručne politike i razvojnih programa u oblasti bezbednosti hrane životinjskog porekla, hrane za životinje i sporednih proizvoda životnjskog porekla; integrisanje sistema upravljanja zaštitom zdravlja životinja i sertifikacije bezbednosti hrane i proizvoda životinjskog porekla, zatim razvoj programa i pripremanje procedura i postupaka za utvrđivanje ispunjenosti veterinarsko-sanitarnih uslova za rad, registrovanja i odobravanja objekata za klanje životinja, proizvodnju i promet hrane, proizvoda životinjskog porekla, proizvodnju i promet hrane za životinje i objekata za sakupljanje, skladištenje, preradu, korišćenje i uništavanje leševa životinja i otpadaka životinjskog porekla; pripremanje dokumenata za razvoj, uvođenje i proveru internih sistema kontrole proizvođača u oblasti bezbednosti hrane, hrane za životinje i otpadaka životinjskog porekla; pripremanje redovnih i vanrednih programa sistematskog ispitivanja bezbednosti hrane životinjskog porekla i hrane za životinje;planiranje, pripremu i učestvovanje u realizaciji programa za uspostavljanje i unapređenje nacionalnog sistema bezbednosti hrane, hrane za životinje i sistema za prikupljanje, skladištenje, preradu, korišćenje i uništavanje otpadaka životinjskog porekla; vođenje Registara objekata iz oblasti veterinarskog javnog zdravstva,učešće u ocenjivanju efektivnosti sistema i pripremi predloga korektivnih mera u oblasti veterinarsko-sanitarne kontrole objekata i programa veterinarskog javnog zdravstva i razvoj procedura za uvođenje sistema upravljanja kvalitetom u oblasti veterinarskog javnog zdravstva.

 Uprava za veterinu je 2013.godine, imala dve posete Kancelarije za hranu i veterinu (FVO) kao kontrolnog organa Evropske komisije. U periodu od 16. do 19. aprila 2013. god, FVO je bio u oceni sistema praćenja (monitoring) rezidua hormonskih, farmakoloških i drugih štetnih materija u životinjama, hrani životinjskog porekla i hrani za životinje. Tokom posete, inspektori FVO su proveravali zakonodavstvo, finansiranje, planiranje i sprovođenje plana i programa monitoringa rezidua u Republici Srbiji, kapacitete i kompetentnost referentne laboratorije za ispitivanje rezidua, kao i način odobravanja, distribucije i kontrole veterinarskih medicinskih proizvoda, uključujući i postupke službene kontrole u objektima u kojima se vrši uzorkovanje na prisustvo štetnih ostataka i obim i sadržaj propisane evidencije i dokumentacije.

 Tim FVO je ocenio da se Nacionalni Program kontrole rezidua donosi blagovremeno i uključuje sve relevantne zahteve i podatke, kao i da se potrebna ispitivanja vrše u odgovarajućem obimu i supstratima, sa adekvatnom realizacijom i brzom i efektivnom reakcijom svih struktura nadležnog organa u slučaju pozitivnog nalaza. Naročito je istaknuto, da je opšta ocena da sistem kontrole rezidua u Srbiji pruža garancije sa efektom koji obezbeđuje ekvivalentnost sa zahtevima propisa EU.

 U 2013. godini usvojeni su novi propisi: Pravilnik o uslovima za proizvodnju, načinu i postupku za deklarisanje, stavljanje u promet i načinu upotrebe medicinirane hrane za životinje; Pravilnik o načinu uspostavljanja i organizacije sistema brzog obaveštavanja i uzbunjivanja za bezbednost hrane i hrane za životinje i pripremljeni su Predlozi Pravilnika za aditive u hrani za životinje i utvrđivanje maksimalno dozvoljenih količina farmakološki aktivnih supstanci u hrani i hrani za životinje, ali se čeka na Izmene i dopune Zakona o lekovima i medicinskim sredstvima.

 Efekti rada veterinarske inspekcije u proteklom periodu ogledaju se u usaglašavanju zakonske regulative i procedura u radu veterinarske inspekcije sa odgovarajućim sistemima koji su na snazi u Evropskoj Uniji. Dokazivanje ekvivalencije sistema u procesu sertifikacije i izvoza na različita tržišta pored izvoza na tržišta zemalja EU, izvršeno je usaglašavanje i sa zahtevima Carinskog Saveza (Rusija, Belorusija, Kazahstan), a rad veterinarske inspekcije ocenjen je kao uspešan od strane inspekcijskih službi zemalja na čije tržište izvozimo. Stupanjem na snagu svih odredbi Zakona o bezbednosti hrane i usvajanjem seta pravilnika tzv. „higijenskog paketa EU“, odgovornost za bezbednost hrane je u potpunosti preneta subjektima u poslovanju hranom i bazira se na principima dobre proizvođačke prakse, dobre higijenske prakse i NASSR-a. Takav pristup sistemu bezbednosti hrane je zahtevao i adekvatnu transformaciju sistema veterinarske inspekcije tj. planiranja rada, načinu sprovođenja i načinu izveštavanja o sprovedenim službenim kontrolama. Svi navedeni elementi su neophodni radi sprovođenja analize rizika i adekvatnog planiranja rada veterinarske inspekcije za naredni period. Na osnovu analize rizika, veterinarska inspekcija sada bazira i težište službenih kontrola koje mogu biti: monitoring, nadzor, verifikacija, revizija, inspekcija, uzimanje uzoraka i analiza.

 Uprava za veterinu je u saradnji sa Privrednom Komorom Srbije, udruženjima proizvođača i prerađivača i ostalim subjektima iz sektora proizvodnje hrane životinjskog porekla, a u cilju upoznavanja subjekata u poslovanju hranom sa novim pristupom bezbednosti hrane, održala veći broj radionica i predavanja na kojima su zajedno učestvovali i predstavnici industrije i inspektori. Takođe, Uprava za veterinu je objavila i veći broj Vodiča i Uputstava (Vodič za NASSR, Vodič za mikrobiološke kriterijume...), kojima je na adekvatan način približena materija propisana Zakonom i pravilnicima „higijenskog paketa EU“.

U izveštajnom periodu, radilo se na usaglašavanju Međunarodnih veterinarsko-sanitarnih uverenja (sertifikata)za izvoz i sertifikata za uvoz. U okviru Uprave odvija se stalna saradnja sa međunarodnim organizacijama koje su kompetentne za standarde i procedure koji se odnose na hranu i hranu za životinje - CA, OIE, EFSA, USDA/FSIS. Nastavljaju se aktivnosti vezane za realizaciju Tvining projekta sa EU “Izgradnja kapaciteta u sprovođenju Zakona o bezbednosti hrane i dobrobiti životinja “. U završnoj fazi pripreme je i novi Tvining projekt “Izgradnja kapaciteta za unapređenje objekata koji se bave proizvodnjom hrane i upravljanje sporednim proizvodima životinjskog porekla”. Cilj projekta je da se u saradnji sa EU ekspertima, proceni usklađenost opštih i posebnih uslova u objektima sa zahtevima EU, izrade akcioni planovi za njihovo unapređenje i da se pripremi Strategija za upravljanje sporednim proizvodima.

 Pripremljen je nacrt novog Tvining projekta koji će se baviti nastavkom suzbijanja klasične kuge svinja i besnila i praćenje zoonotskih bolesti koje se prenose hranom a u toku je izrada Strategije poljoprivrede za period 2014 – 2024.godine, gde u oblasti stočarstva, veterina ima značaj i važnost i treba da se predstavi kao služba od posebnog značaja, sa jakim osloncem na strateška dokumenta EU i OIE u vezi zaštite zdravlja i dobrobiti životinja, bezbednosti hrane i hrane za životinje i upravljanja sporednim proizvodima životinjskog porekla.

 U narednom periodu priprema se predlog izmena i dopuna Zakona o bezbednosti hrane od strane posebne radne grupe koju je imenovao ministar, pripremaju se izmene Zakona o veterinarstvu i Zakona o lekovima i medicinskim sredstvima,sprovode se aktivnosti na realizaciji projekta iskorenjivanja klasične kuge svinja i besnila (IPA projekti), radi se na pripremi za uspostavljanje statusa gazdinstva, regiona i zemlje slobodne od zaraznih bolesti životinja, održavanje već postignutih statusa zemlje slobodne od slinavka i šap i kuga goveda. Prioritet su ekonomski značajne bolesti koje predstavljaju smetnju izvozu živih životinja i proizvoda kao što su: bruceloza, leukoza, tuberkuloza, bolest plavog jezika, klasična kuga svinja, avijarna influenca, atipična kuga živine, salmoneloza, bolest „ludih krava“, mikoplazmoze i hlamidioze živine i druge naročito opasne zarazne bolesti.

 Nastaviće da se vrši kategorizacija gazdinstava na kojima se uzgajaju domaće

životinje shodno stepenu biosigurnosne zaštite na gazdinstvima; proces transpozicije propisa iz oblasti bezbednosti hrane sa propisima EU, uz uvažavanje drugih legitimnih međunarodnih i državnih sporazuma i konvencija u oblasti bezbednosti hrane, prava potrošača, dobrobiti i zdravlja životinja, očuvanja životne sredine. Radi se na formiranju Saveta za bezbednost hrane, koji će biti odgovoran za procenu rizika i razmenu informacija o riziku, vršiće se unapređenje sistema kontrole u lancu hrane u skladu sa zakonski prihvaćenim procedurama i uputstvima. Razvija se saradnja i aktivno učešće u relevantnim međunarodnim organizacijama iz oblasti bezbednosti hrane, posebno sa OIE i Komisijom CAu uspostavljanju sistema stalnih edukacija i obuka inspekcijskih službi i svih učesnika u lancu hrane. Dalje aktivnosti se planiraju u skladu sa Akcionim planom i Izveštajem EK o napretku i merama koje se preduzimaju sa ciljem smanjenje broja obolelih životinja i postizanje statusa slobodnog stada od zaraznih bolesti, kao i sprečavanje zloupotrebe zabranjenih supstanci i veterinarskih lekova kod životinja i hrani životinjskog porekla, u cilju zaštite zdravlja ljudi, na domaćem tržištu i pri uvozu. Planovi i programi monitoringa donose se u skladu sa Uredbom EC 178/002 (Evropski Zakon o hrani) i Uredbe EC 882/2004 (Pravilnik EU o službenim kontrolama). Odredbe ovih propisa transponovane su u određene članove Zakona o bezbednosti hrane.

 Posle iscrpnog izveštaja, u diskusiji koja je usledila, narodni poslanici su postavljali pitanja, iznosili stavove, mišljenja i predloge i davali sugestije. Najčešće su postavljena pitanja o:

 **-** mesu koje se nalazi na našem tržištu, a za koje se u medijima spekuliše da je uvezeno mimo legalnih tokova i o prometu mesa na našim pijacama;

 **-** problemima stočara, malih i srednjih poljoprivrednih gazdinstava i činjenici da ne mogu direktno klanicama da predaju sveže meso i dobiju premiju po kilogramu i kako Uprava za veterinu rasmišlja o rešenju tog problema;

 **-** porastu broja životinja obolelih od tuberkoloze u predhodnoj godini;

 **-** izvozu svežeg svinjskog mesa;

 **-** budućnosti pčelarstva i o usaglašavanju programa zaštitnih mera sa EU, koje se odnose na pčele.

 Na postavljena pitanja, odgovarao je uglavnom Budimir Plavšić, načelnik Odeljenja Uprave za veterinu, za zdravstvenu zaštitu, dobrobit i sledljivost životinja , zbog konkretnih pitanja iz te oblasti. Po njegovim rečima,sveže svinjsko meso može da se izvozi, samo ne u zemlje EU. Izvozi se na područje balkanskih zemalja, takođe u Rusiju, Belorusiju i Kazahstan. Za Evropu Srbija ima dozvolu za izvoz proizvoda od svinjskog mesa, samo ako prođu tretman toplotom. Kuvana šunka može da se izvozi. Uprava za veterinu je trenutno suočena sa problemima zbog nabavke vakcine protiv svinjske kuge, što će biti prevaziđeno, ali činjenica da oboljenje postoji i kod divljih svinja, utiče na prestanak vakcinacije. Prestanak će se desiti kada vakcinacija bude adekvatna i kada epidemiološka situacija za životinje bude adekvatna. Dogovor sa EU je, da poslednji krug vakcinacije počne sredinom sledeće godine, jer će najverovatnije tada stići vakcine. Novac za nabavku vakcine je dobijen od EU. Plan je da se obuhvati čitava populacija svinja i da se nakon toga napravi analiza obuhvata vakcinacije i kod divljih svinja, da se vidi kakav je status i tek tada može da se razmišlja o prestanku vakcinacije.

 Kada je reč o pčelarima, po rečima Budimira Plavšića, ono što je njima predstavljalo problem jeste uverenje o zdravstvenom stanju. To je dokument koji izdaje ovlašćena veterinarska stanica za sve životinje, uključujući i pčele, kao dokaz da su mere sprovedene. Za svinje to je vakcinacija protiv kuge, za goveda to je tuberkolonizacija, ispitivanje na brucelozu, leukozu itd, za pčele su nekoliko bolesti, a neke bolesti su izbrisane. Sada se svode samo na američku kugu pčelinjeg legla, kojih je bilo 67 prošle godine. Najveći problem u toj oblasti je problem podsticaja za med, odnosno uslov da pčelinjaci moraju da biti registrovani kao pčelinjaci i da košnice moraju biti obeležene. To je propis koji je već nekoliko godina na snazi. Ove godine je počeo da se primenjuje, jer je obezbeđen softver i pločice za obeležavanje. Najveći problem predstavljaju uverenja o zdravstvenom stanju i pčelari smatraju da su na taj način diskriminisani.

 Naglašeno je, da je Upravi za veterinu je najbitnije da se iskorene zarazne bolesti. Stav Uprave je, da subvencije moraju dobiti samo registrovani pčelari, ali ne registrovani na sopstvenu izjavu, kao što je bilo ranije u registru poljoprivrednih gazdinstava, već da ih registruje služba sa kojom je država potpisala ugovor, koja je ovlašćena, a to je veterinarska stanica. Ona u ovom momentu sprovodi program mera,tj. izdaje pločice i unosi ih u sistem. Na osnovu toga, Uprava za agrarna plaćanja daje subvencije. Bez takve mere se nije moglo. Uprava je spremna da pojedine odredbe programa mera i promeni, ako je to u obostranom interesu. Dogovor Uprave za veterinu i veterinarskih stanica je veterinarski pregled košta 280 dinara, kao i da se tim pregledom ne obuhvati čitava populacija, odnosno sve košnice, već 10% košnica, jer to može da bude reprezentativno. U raspravi je istaknuto i da Zakon o dobrobiti životinja ima svojih manjkavosti i postavilo se pitanje planiranja izvesnih promena pojedinih članova tog zakona, jer Uprava za veterinu ima problem sa primenom tog zakona. Kada su u pitanju podsticaji, Uprava je uključena samo u delovima kojima se utiče na unakrsnu usaglašenost sa propisima iz oblasti poljoprivrede. To se odnosi konkretno na obeležavanje životinja, registraciju objekata i sprovođenje programa kontrole zaraznih bolesti. To je sve što se tiče Uprave za veterinu, kada je u pitanju određivanje prioriteta za davanje podsticajnih sredstava.

 Po završenoj diskusiji, predsednik Odbora, Aleksandar Senić je konstatovao da je Odbor razmotrio izveštaj o radu Upravi za veterinu u prethodnih 12 meseci sa planom rada za naredni period.

 Sednica je zaključena u 14,20 časova.

 Sastavni deo ovog zapisnika čini obrađeni tonski snimak sednice Odbora.

|  |  |
| --- | --- |
|  SEKRETAR Dobrica Zečević |  PREDSEDNIK Aleksandar Senić |